ORDE do 11 de maio de 2006 pola que se regulan as axudas en réxime de concorrencia competitiva ás entidades privadas de iniciativa social sen ánimo de lucro para a realización de programas de prevención do alcoholismo.
CONSELLERÍA DE SANIDADE — III. OUTRAS DISPOSICIÓNS — 29/05/2006

De conformidade co Decreto 45/2006, do 23 de febreiro, polo que se establece a estrutura orgánica da Consellería de Sanidade, correspóndenlle a esta as competencias en materia de sanidade, de acordo co Estatuto de autonomía para Galicia e nos termos sinalados pola Constitución española.
O Servizo Galego de Saúde, organismo autónomo de carácter administrativo, foi creado pola Lei 1/1989, do 2 de xaneiro, reformada pola Lei 8/1991, do 23 de xullo, e parcialmente derrogada pola Lei 7/2003, do 9 de decembro, salvo no relativo á súa creación, e está adscrito á Consellería de Sanidade. A estrutura orgánica do Sergas actualmente regúlase no Decreto 46/2006, do 23 de febreiro, e os seus fins e funcións regúlanse no capítulo I do título IV da devandita Lei 7/2003, do 9 de decembro.
O Decreto 389/1994, do 15 de decembro, polo que se regula a saúde mental en Galicia, ten por obxecto establecer as directrices xerais de actuación na saúde mental e a asistencia psiquiátrica, a regulación dos dispositivos dirixidos á promoción e protección da saúde mental, a prevención das enfermidades psíquicas e a asistencia, rehabilitación e integración dos enfermos mentais.
O Servizo Galego de Saúde, consciente da importancia que, para solucionar o problema do alcoholismo, teñen as asociacións dedicadas principalmente ao desenvolvemento de programas de prevención do alcoholismo mediante un traballo desenvolvido, fundamentalmente, a través do voluntariado, quere colaborar mediante unha liña de subvencións correntes con cargo aos orzamentos xerais da comunidade autónoma.
Hai que ter en conta a Lei estatal 38/2003, do 17 de novembro, xeral de subvencións, en canto que contén preceptos con carácter de lexislación básica enumerados na súa disposición derradeira primeira, que son de obrigado cumprimento no eido autonómico.
Finalmente, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, de medidas tributarias e de réxime administrativo, establécense os requisitos xerais aplicables ás subvencións concedidas pola Administración autonómica, normativa á cal, en consecuencia, se adaptará esta orde, tendo en conta en todo caso os principios de publicidade, obxectividade e concorrencia.
Polo exposto, conforme o establecido no artigo 78 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e modificado polo artigo 12 da Lei 14/2004, do 29 de decembro, de medidas tributarias e de réxime administrativo, e de acordo coas facultades que me atribúen os artigos 34.6º e 38 da Lei 1/1983, do 22 de febreiro, reguladora da Xunta de Galicia e do seu presidente, reformada pola Lei 11/1988, do 20 de outubro, e para a debida aplicación dos créditos orzamentarios para o fin para o que foron establecidos,
DISPOÑO:
Artigo 1º.-Obxecto.
Por esta orde regúlanse as axudas, en réxime de concorrencia competitiva, ás entidades privadas de iniciativa social sen ánimo de lucro para a realización de programas de prevención do alcoholismo.
Artigo 2º.-Requisitos dos beneficiarios.
1. Para ser beneficiario das axudas publicadas nesta orde será indispensable ser unha asociación ou calquera outra entidade privada de iniciativa social sen ánimo de lucro que estea dedicada principalmente ao alcoholismo e así se recolla expresamente como un dos seus fins estatutarios.
Así mesmo, deberá desenvolver a súa actividade na Comunidade Autónoma de Galicia.
2. Non poderán obter a condición de beneficiario as entidades en quen concorra algunha das circunstancias reguladas no artigo 13 da Lei 38/2003, do 17 de novembro.
3. Estes requisitos deberanse cumprir na data de finalización de presentación de solicitudes.
Artigo 3º.-Tipos de axudas.
1. De mantemento dos seguintes programas e actividades de prevención do alcoholismo:
a) Programas de apoio á abstinencia e promoción de estilos de vida e hábitos saudables (centrados en persoas que están en abstinencia e non sometidas a tratamento ambulatorio, aínda que precisen actividades de apoio).
b) Programas de prevención de recaídas (dirixidos a pacientes que se atopan a tratamento ambulatorio e que están en proceso de rehabilitación).
c) Campañas de sensibilización da poboación (centradas en difundir á poboación, de forma selectiva ou xenérica segundo os casos, información e educación para a saúde sobre a problemática relacionada co abuso do alcohol).
2. De realización de programas innovadores na prevención do alcoholismo de especial interese para o Sergas.
Estes programas deberán estar avalados e supervisados por un profesional con experiencia en programas preventivos e titulación universitaria superior.
Artigo 4º.-Normas xerais sobre as axudas.
Para as subvencións que se concedan na execución desta orde destinarase un crédito inicial de 180.000 A con cargo á aplicación 5001.2223.480.5 dos orzamentos xerais da Comunidade Autónoma de Galicia para o ano 2006, distribuído da seguinte forma:
1. Para as axudas destinadas ao mantemento dos programas e actividades de prevención do alcoholismo que se sinalan no artigo 3º.1: 110.000 A.
2. Para as axudas destinadas a programas innovadores na prevención do alcoholismo (artigo 3º.2): 70.000 A. No caso de que non se chegase a esgotar esta cantidade, o sobrante pasaría a incrementar o importe do punto 1.
O crédito inicial poderase incrementar, a través das oportunas modificacións orzamentarias, en función das peticións presentadas e de acordo coas dispoñibilidades de crédito.
As axudas que se concedan ao abeiro desta orde poderán financiar total ou parcialmente o gasto das actividades e serán compatibles coa percepción doutras subvencións, axudas, ingresos ou recursos para a mesma finalidade.
Non obstante, o importe das subvencións outorgadas nesta orde non poderá en ningún caso ser de tal contía que, illadamente ou en concorrencia con subvencións ou axudas doutras administracións públicas ou doutros entes públicos ou privados, nacionais ou internacionais, supere o custo das actividades que vai desenvolver o beneficiario.
Artigo 5º.-Solicitudes.
1. A solicitude de subvención realizarase segundo o modelo normalizado que se publica como anexo I a esta orde, subscrita pola persoa que teña a representación legal da entidade solicitante, á cal se achegará a seguinte documentación:
1.1. Documentos comúns:
a) Copia do DNI do solicitante.
b) Copia compulsada ou lexitimada da tarxeta de identificación fiscal da entidade.
c) Copia compulsada ou lexitimada dos estatutos da entidade.
d) Memoria da entidade correspondente ao ano 2005 segundo modelo que se publica como anexo II.
e) Declaración asinada polo representante da asociación ou entidade onde se faga constar o conxunto das axudas solicitadas ou concedidas, para a mesma finalidade, ante calquera Administración ou ente público, utilizando o modelo que se publica como anexo V.
1.2. Documentos específicos para as axudas destinadas ao mantemento dos programas e actividades de prevención do alcoholismo sinalados no artigo 3º.1:
-Estrutura e características dos programas de prevención que a entidade está realizando e para os que se solicita axuda, seguindo o modelo que se publica como anexo III.
1.3. Documentos específicos para as axudas destinadas á realización de novos programas de prevención de especial interese para o Sergas (artigo 3º.2):
-Estrutura e características dos programas de prevención que se solicitan seguindo o modelo que se publica como anexo IV.
2. As entidades que solicitaron subvención en anos anteriores quedarán exentas de presentar a documentación sinalada nas alíneas b) e c), sempre que desde aquela data non se producisen modificacións, circunstancia esta que será acreditada mediante certificación.
3. As solicitudes de subvención presentaranse nas oficinas de rexistro da Xunta de Galicia, de conformidade co Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se procede á creación do Rexistro Telemático da Xunta de Galicia e se regula a atención ao cidadán, ou por calquera dos procedementos establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
4. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
Artigo 6º.-Tramitación.
1. Rematado o prazo de presentación de solicitudes, o órgano instrutor, a Secretaría Xeral do Sergas, examinará a documentación presentada, reclamándolles por escrito aos interesados os datos, documentos e aclaracións que se consideren necesarios para completar
o expediente, con indicación de que, se así non o fixesen nun prazo de dez días, se considerará que desistiron da súa petición, de acordo co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Os expedientes, unha vez revisados e completados, se é o caso, remitiranse ao órgano colexiado previsto no artigo 22.1º da Lei 38/2003, do 17 de novembro, a comisión de valoración, que terá as seguintes funcións:
-Ditaminar sobre o cumprimento dos requisitos indispensables sinalados no punto 1 do artigo 2º desta orde.
-Propoñer o órgano competente para resolver a aprobación ou denegación das subvencións, seguindo os criterios obxectivos recollidos nesta orde.
-Realizar o seguimento e a avaliación dos programas subvencionados.
2. A comisión de valoración terá a seguinte composición:
a) Presidente: o subdirector xeral de Saúde Mental e Drogodependencias do Servizo Galego de Saúde ou persoa en quen delegue.
b) Vogais:
-O xefe de Área de Prevención, Reinserción e Coordinación da Subdirección Xeral de Saúde Mental e Drogodependencias.
-O responsable do Programa de Saúde Mental do Sergas.
-O xefe da Sección de Programas Asistenciais do Sergas.
c) Secretario: o xefe da Sección de Drogodependencias do Sergas.
Artigo 7º.-Criterios de prioridade na valoración das solicitudes.
A. Para as axudas destinadas ao mantemento dos programas e actividades de prevención do alcoholismo sinalados no artigo 3º.1 estableceranse os seguintes criterios:
1. Número de programas de prevención dos especificados no artigo 3º.1:
-Pola realización de programas do tipo a): 2 puntos.
-Pola realización de programas do tipo b): 2 puntos.
-Pola realización de programas do tipo c): 1 punto.
2. Complementariedade coas actuacións públicas a través da cobertura de necesidades sociais relacionadas cos ditos programas: 5 puntos.
3. O grao de consolidación e experiencia da entidade no campo da prevención do alcoholismo. Outorgarase 1 punto por cada ano en que a entidade obtivese unha axuda para a realización de programas de prevención do alcoholismo en anteriores convocatorias.
B. Para as axudas destinadas a programas innovadores na prevención do alcoholismo (artigo 3º.2):
1. A calidade e innovación dos programas. A comisión de valoración clasificaraos en tres niveis:
a. Nivel alto: 5 puntos.
b. Nivel medio: 3 puntos.
c. Nivel baixo: 1 punto.
2. Complementariedade coas actuacións públicas a través da cobertura de necesidades sociais relacionadas cos ditos programas: 5 puntos.
3. O grao de consolidación e experiencia da entidade no campo da prevención do alcoholismo. Outorgarase 1 punto por cada ano en que a entidade obtivese unha axuda para a realización de programas de prevención do alcoholismo en anteriores convocatorias.
Artigo 8º.-Reformulación das solicitudes.
1. Dado que as subvencións reguladas nesta orde teñen por obxecto o financiamento de actividades a desenvolver o solicitante, no caso de que o importe da subvención que conste na proposta de resolución sexa inferior ao que figura na solicitude presentada, poderase instar o beneficiario á reformulación da súa solicitude para axustar os compromisos e as condicións da subvención outorgable.
2. Unha vez que a solicitude mereza a conformidade da comisión de valoración, remitirase xunto con todo o actuado ao órgano competente para que dite a resolución.
3. En calquera caso, a reformulación de solicitudes debería respectar o obxecto, condicións e finalidade da subvención, así como os criterios de valoración establecidos respecto das solicitudes.
Artigo 9º.-Resolución.
1. Unha vez emitida a proposta de resolución, correspóndelle ao presidente do Sergas resolver o procedemento. Non obstante, delégase a competencia para resolver a concesión das axudas solicitadas ao abeiro desta orde no secretario xeral do Servizo Galego de Saúde.
2. As resolucións serán motivadas e seranlles notificadas aos interesados no prazo máximo de seis meses contados a partir do día seguinte ao da publicación desta orde. De non mediar resolución expresa no citado prazo, os interesados poderán entender desestimada a súa solicitude por silencio administrativo.
A resolución deberá serlles notificada aos beneficiarios de forma individualizada, de acordo co previsto nos artigos 58 e 59 da Lei 30/1992, do 26 de novembro, tal e como dispón o artigo 26 da Lei 38/2003, do 17 de novembro, e sen prexuízo da necesidade de publicidade no Diario Oficial de Galicia das subvencións concedidas, consonte o artigo 18 desta lei.
3. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 10º.-Recursos.
As resolucións que se diten ao abeiro desta orde porán fin á vía administrativa e contra elas poderá recorrerse potestativamente en reposición, ante o presidente do Sergas, no prazo dun mes contado desde o día seguinte ao da notificación, se o acto é expreso, ou de tres meses se non o é, contados desde o día seguinte a aquel en que se produza o acto presunto, de acordo co previsto no artigo 116 da Lei 30/1992, do 26 de novembro;
ou ben ser impugnadas directamente ante a orde xurisdicional contencioso-administrativa, no prazo de dous meses contados desde o día seguinte ao da data de notificación, de conformidade co previsto na Lei 29/1998, do 13 de xullo, reguladora da xurisdición contencioso-administrativa, e sen prexuízo de que os interesados poidan executar calquera outro que consideren oportuno.
Artigo 11º.-Xustificación e pagamento.
1. Para aquelas subvencións que non superen o importe de 6.010 euros, poderá acordarse no momento da concesión un anticipo de pagamento de ata o 50%.
2. Nos demais casos, o pagamento das axudas poderase facer nun primeiro prazo, de ata o 50% da totalidade da subvención, con carácter de anticipo e á conta da liquidación definitiva, que se poderá acordar no momento da súa concesión. Para facer efectivo este anticipo deberá presentarse como medio documental provisional de xustificación unha declaración do representante legal da entidade indicativa dos gastos realizados durante o exercicio en programas de prevención e os pendentes de realizar.
Tanto nos supostos do punto 1 coma nos do punto 2, o 50% restante librarase no momento da completa xustificación por parte do beneficiario do cumprimento da finalidade e demais condicións para as cales foi concedida a subvención, achegando a seguinte documentación:
a) Balance ou xustificación dos ingresos e gastos da entidade, referido ao último exercicio económico.
b) Orixinais dos xustificantes do gasto realizado como consecuencia da actividade obxecto da subvención. Xuntarase unha relación nominativa e ordenada deles, facendo constar para cada documento o seu número de orde, data de expedición, expedidor, concepto e importe.
c) Certificación expedida polo secretario ou representante da asociación, que acredite que os gastos que se xustifican se aplicaron aos fins para os que a subvención foi concedida.
3. No momento da xustificación final do gasto e, en calquera caso, antes do último pagamento, a entidade deberá presentar unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para a mesma finalidade, das distintas administracións públicas ou de calquera dos seus organismos, entes ou sociedades, públicas ou privadas.
4. A xustificación do gasto realizado deberá constar na Secretaría Xeral Sanitaria do Sergas (edificio administrativo de San Lázaro, 15781 Santiago de Compostela) con anterioridade ao día 15 de novembro de 2006.
5. Así mesmo, a entidade deberá presentar con anterioridade ao día 31 de xaneiro do exercicio seguinte, ante a Secretaría Xeral do Sergas, unha memoria dos programas de prevención realizados.
Artigo 12º.-Outras obrigas.
As entidades receptoras da subvención quedarán obrigadas, sen prexuízo do disposto nos artigos 14 da Lei 38/2003, do 17 de novembro, xeral de subvencións, e 78.4º do texto refundido da Lei de réxime financeiro e orzamentario de Galicia:
a) A non alterar o destino da subvención.
b) A admitir as inspeccións e o control que estableza o Sergas, así como a facilitar toda a información que lles sexa requirida polo órgano xestor, pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
c) A coordinarse co responsable de área de saúde mental ou da unidade de saúde mental correspondente para o mellor desenvolvemento dos programas de prevención subvencionados.
d) A efectuar a xustificación do gasto na forma preceptuada, facultándose a Secretaría Xeral do Sergas para determinar o correcto cumprimento desta exixencia.
e) A reintegrar, total ou parcialmente, a subvención percibida no suposto de incumprimento das condicións establecidas para a súa concesión.
Artigo 13º.-Revogación e reintegro.
No caso de producirse algunha das causas establecidas no artigo 78.9º do texto refundido da Lei de réxime financeiro e orzamentario de Galicia, procederase á revogación da subvención así como ao reintegro, de ser o caso, da subvención percibida e do xuro de demora correspondente.
Artigo 14º.-Réxime sancionador.
1. Para o disposto nesta orde será de aplicación o réxime de infraccións e sancións en materia de subvencións establecido no artigo 79 do texto refundido da Lei de réxime financeiro e orzamentario de Galicia.
2. En canto ao procedemento sancionador, axustarase ao establecido no capítulo VII do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposición adicional
Nos aspectos non contidos nesta orde aplicarase o disposto no artigo 78 do texto refundido da Lei de réxime financeiro e orzamentario de Galicia, así como o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposicións derradeiras
Primeira.-Facúltase o secretario xeral do Sergas para que dite as disposicións necesarias para a aplicación do disposto nesta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de maio de 2006.
María José Rubio Vidal
Conselleira de Sanidade
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA